Pta-rondloperleeu verlang dalk net huis toeDit lyk nou asof dié leeu, wat Kwandwe gedoop is, dalk net wou terugkeer na sy oorspronklike tuiste toe hy uit die reservaat ontsnap het (Foto: Verskaf) Die gesegde “die kat kom weer” blyk nog waar te wees nadat ŉ mannetjiesleeu vandeesweek uit die Dinokeng-natuurreservaat ontsnap en inwoners van Pretoria die skrik op die lyf gejaag het. Dit lyk nou asof dié leeu, wat Kwandwe gedoop is, dalk net wou terugkeer na sy oorspronklike tuiste toe hy uit die reservaat ontsnap het. Kwandwe is Donderdag in die groter Kameeldrift-omgewing in noordooste van Pretoria gewaar. Dié leeumannetjie het verlede Donderdag van ŉ ander reservaat by sy nuwe tuiste in die Dinokeng-natuurreservaart, noordoos van die stad, aangekom. Hy is met ŉ leeu in die Dinokeng-reservaat geruil as deel van dié reservaat se leeubestuurprogram om die leeubevolking se genepoel gesond te hou. Dinokeng het vrylopende leeus wat na hulself moet omsien. David Boshoff, bestuurder van Dinokeng, sê Kwandwe is verlede Donderdag in die reservaat bekendgestel. “Sulke ruilings en bekendstellings hou egter altyd risiko’s in. Diere word verdoof en moet oor lang afstande heen en weer vervoer word, waarna hulle hulself in nuwe onbekende gebiede bevind. Hulle wil dan gewoonlik terugkeer na waar hulle vandaan kom,” sê Boshoff. Kwandwe is etlike ure later (omstreeks 10:00) uit ŉ helikopter met ŉ verdowingspyl geskiet (Foto: Verskaf) Boshoff sê toe Kwandwe geruil is, het hulle hom met ŉ valkoog dopgehou, maar hy het steeds daarin geslaag om uit die reservaat te ontsnap. Maroela Media het vroeër berig ŉ inwoner van die groter Kameeldrift-omgewing het Kwandwe Donderdag omstreeks 04:45 in die hoofgrondpad in die Buffelsdrift-bewarea. Hy het dadelik die Kameeldrift-​GPF van die leeu in kennis gestel en dié het die betrokke owerhede genader. Dinokeng se veldwagters, spoorsnyers en veeartsenykundige personeel, asook lede van die Kameeldrift-GPF en inwoners van die Buffelsdrift-bewarea het die gebied gefynkam op soek na die leeu. Kwandwe is etlike ure later (omstreeks 10:00) uit ŉ helikopter met ŉ verdowingspyl geskiet. Hy is na Dinokeng teruggeneem en het ook reeds ŉ opsporingshalsband gekry.